Casa Milà
<s>Kuća Milà (katalonski: Casa Milà ili "La Pedrera") je stambena zgrada u Barceloni koja gleda u ulicu Passeig de Gràcia, i jedno je od ključnih djela Antonija Gaudíja.</s>

<s>Zgrada je podizana od 1905. do 1910. godine kada je i dobila naziv "La Pedrera", što na katalonskom znači "kamenolom", zbog svoje nepravilne kamene fasade koji izgleda kao prirodna kamena litica.</s>

<s>Odlike</s>

<s>Ova zgrada je najpotpunije Gaudíjevo djelo i njegovog koncepta prirodne arhitekture.</s><s>Ona predstavlja kamenu planinu napravljenu ljudskom rukom s brojnim nepravilnim prozorima koji izgledaju kao otvori špilja i balkonima od kojih svaki ima unikatnu ogradu od kovanog željeza.</s>

<s>Gaudí, kao usamljeni i introvertiran katolik, na ovoj je zgradi uspio ostvariti najznačajniju odliku art nouveaua – krajnju vitalnost.</s><s>Njegova zgrada nije ni u kom slučaju statičan geometrijski prostor, ona nema nijednog pravog kuta, nego predstavlja prostor koji se stalno ponovno rađa i širi.</s><s>Tlocrt prizemlja pokazuje osobitu organizaciju prostora oko unutarnjeg dvorišta.</s><s>Između prostorija nepravilnog zakrivljenog plana prolazi uzak, krivudav hodnik neočekivanih usmjerenja.</s><s>Stanovi se protežu od fasade do fasade obilazeći dvorišta, a vijugavi hodnik povezuje izolirane udaljene prostorije.</s>

<s>Tlocrt je oblikovan u nepravilnome konkavno-konveksnom ritmu koji se ponavlja i na fasadi.</s><s>Fasada je ostvarena u serijama valova koji prate kretanje cijele zgrade.</s><s>S druge strane, sam Gaudí je rekao: "kutovi će jednog dana nestati i materijal će se manifestirati u zvjezdanim oblinama: sunce će prodirati sa sve četiri strane i bit će to slika raja … a moja palača će više zračiti od samoga svjetla".</s>

<s>Mekano oblikovanje i pokrenutost daju volumenu skulpturalni karakter, a upotrebom različitih materijala (željezo, fajansa) koji su ornamentalno obrađeni, i različitih boja, stvoreni su slikarski efekti.</s>

<s>Gaudí je namjesto krova zgrade ostvario potpunu umjetničku slobodu mašte u oblikovanju terase s vrtovima oko velikog dvorišta koje je ispunjeno zakrabuljenim mističnim čudovištima (unikatni dimnjaci).</s><s>U ovom apstraktnom ambijentu Gaudí je ostvario sve odlike nadrealizma koji će se kao umjetnički pravac pojaviti tek dvadesetak godina kasnije.</s>

<s>Povezano 
 Djela Antonia Gaudija
 Art Nouveau</s>

<s>Vanjske veze</s>

<s>Kuće Milà
 Slike Kuće Milà
 Namještaj i dekoracije Kuće Milà</s>

<s>Stambene zgrade u Španiji
Građevine u Barceloni
Secesijska arhitektura
Svjetska baština u Španiji</s>

